[Foto’s] Internet op hol oor leeu in BraamfonteinFoto: Twitter Foto’s van ŉ leeu wat doodluiters in ŉ straat in Braamfontein, Johannesburg, afloop word wyd op sosiale media versprei en het internetgebruikers skoon op hol. Die foto’s is skynbaar vanuit ŉ hoë gebou geneem en wys hoe ŉ mannetjiesleeu op die teerpad loop en selfs met sy voorlyf agter op ŉ motor klim. Op die foto kan heinings gesien word wat die indruk skep dat die leeu in ŉ afgesperde gebied beweeg. Die hutsmerke #Braamlion en #Braam was sedert Maandagaand van die mees bespreekte onderwerpe op Twitter en gebruikers het bespiegel dat die leeu moontlik uit ŉ reservaat ontsnap het, dat die leeu gebruik is in die verfilming van ŉ advertensieveldtog of dat die foto’s gemanipuleer is. Foto: Twitter Virgil James, ŉ woordvoerder van die Stad Johannesburg, het egter aan Maroela Media gesê dat hulle geen rekord het van ŉ produksiemaatskappy wat aansoek gedoen het om ŉ produksie te verfilm waarin ŉ leeu gebruik word nie. Maroela Media kon ook geen inligting bekom van ŉ leeu wat uit ŉ reservaat of dieretuin ontsnap het nie.